CELEX: 62011TN0342
Language: mt
Date: 2011-06-30 00:00:00
Title: Kawża T-342/11: Rikors ippreżentat fit- 30 ta’ Ġunju 2011 — CEEES u Asociación de Gestores de Estaciones de Servicio vs Il-Kummissjoni

27.8.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 252/40
            
         Rikors ippreżentat fit-30 ta’ Ġunju 2011 — CEEES u Asociación de Gestores de Estaciones de Servicio vs Il-Kummissjoni
   (Kawża T-342/11)
   2011/C 252/90
   Lingwa tal-kawża: l-Ispanjol
   
      Partijiet
   
   
      Rikorrenti: Confederación Española de Empresarios de Estaciones de Servicio (CEEES) (Spanja) u Asociación de Gestores de Estaciones de Servicio (Madrid, Spanja) (rappreżentanti: A. Hernández Pardo u B. Marín Corral, avukati)
   
      Konvenuta: Il-Kummissjoni Ewropea
   
      Talbiet
   
   Ir-rikorrenti jitlobu li l-Qorti Ġenerali jogħġobha:
   
               —
            
            
               tannulla l-att ikkontestat; u
            
         
               —
            
            
               konsegwentement, tikkonstata li l-Kummissjoni għandha tipproċedi sabiex timponi fuq REPSOL multa jew pagamenti ta’ penalità għal ksur tal-Artikolu 9 tar-Regolament (KE) Nru 1/2003.
            
         
      Motivi u argumenti prinċipali
   
   Dan ir-rikors huwa ppreżentat kontra d-deċiżjoni tal-Kummissjoni Ewropea tat-28 ta’ April 2001, adottata fil-Każ COMP/39461/CEEES AOP-REPSOL, li kellha bħala għan li tagħti deċiżjoni dwar l-ammissibbiltà tal-ilment imressaq fit-30 ta’ Mejju 2007 mir-rikorrenti. Dan l-ilment kien ibbażat fuq it-tliet argumenti prinċipali li ġejjin:
   
               (a)
            
            
               l-eżistenza ta’ ftehim orizzontali konklużi mill-Asociación de Operadores Petrolíferos (AOP) u l-membri tagħha, li kienu jillimitaw il-kompetizzjoni bejniethom;
            
         
               (b)
            
            
               il-ksur tal-Artikoli 101 TFUE u 120 TFUE minħabba ż-żamma tal-prezzijiet ta’ bejgħ lill-pubbliku;
            
         
               (c)
            
            
               in-nuqqas ta’ eżekuzzjoni minn REPSOL tad-Deċiżjoni tal-Kummissjoni (2006/446/KE), tat-12 ta’ April 2006 (2006/446/KE) dwar proċedura skont l-Artikolu 81 KE u adottata skont l-Artikolu 9 tar-Regolament Nru 1/2003 (Każ COMP/B-1/38.348 — Repsol CPP); kif ukoll il-konsegwenzi ta’ dan in-nuqqas ta’ eżekuzzjoni f’termini ta’ sanzjonijiet.
            
         Fid-deċiżjoni kkontestata, il-Kummissjoni tikkunsidra li ma hemmx raġunijiet suffiċjenti sabiex tiġi adottata fil-konfront ta’ REPSOL waħda mill-miżuri previsti mir-Regolament Nru 1/2003 għall-każ fejn il-partijiet ma josservawx l-impenji tagħhom.
   Ir-rikorrenti jinvokaw żewġ motivi insostenn tar-rikors tagħhom.
   
               (1)
            
            
               L-ewwel motiv, huwa bbażat fuq il-ksur tal-Artikolu 9 tar-Regolament Nru 1/2003, fir-rigward tal-ksur tal-prinċipju tal-effett dirett tad-dritt Komunitarju.
               
                           —
                        
                        
                           Ir-rikorrenti jsostnu b’mod partikolari li l-Kummissjoni, fid-dawl tal-konstatazzjonijiet magħmula mill-Awtorità Nazzjonali tal-Kompetizzjoni, ma tistax ma tieħux inkunsiderazzjoni n-nuqqas ta’ osservanza minn REPSOL tal-impenn meħud minn din il-kumpannija li ttemm il-prattika tagħha ta’ ffissar tal-prezzijiet. Il-fatti stabbiliti mill-Awtorità Nazzjonali tal-Kompetizzjoni fir-rigward tal-ksur tal-Artikolu 101 TFUE kellhom ikunu biżżejjed għall-Kummissjoni sabiex tasal għall-konklużjoni li REPSOL ma kinitx osservat l-impenji tagħha; u li
                        
                     
                           —
                        
                        
                           in-nuqqas ta’ intervent tal-Kummissjoni quddiem in-nuqqas ta’ eżekuzzjoni ta’ deċiżjoni dwar l-impenji, li jirriżulta mill-fatt li l-komvenuta tqis li għandha setgħa diskrezzjonali f’dan ir-rigward, jikkomprometti l-essenza stess tal-mekkaniżmi li fuqhom hija bbażata l-aċċettazzjoni ta’ impenji bħala soluzzjoni alternattivia għall-ftuħ ta’ proċedura ta’ sanzjoni billi s-setgħa diskrezzjonali tal-Kummissjoni tinbidel f’setgħa arbitrarja li tista twassal għal ksur flagranti tad-drittijiet tad-difiża.
                        
                     
         
               (2)
            
            
               It-tieni motiv, huwa bbażat fuq il-ksur tal-Artikoli 23(2)(ċ) u 24(1)(ċ) tar-Regolament Nru 1/2003.
               
                           —
                        
                        
                           Skont ir-rikorrenti, quddiem ksur tal-Artikolu 9 tar-Regolament Nru 1/2003, bħal dak inkwistjoni f’dan il-każ, il-Kummissjoni kien imissha imponiet il-multi u l-pagamenti ta’ penalità previsti mid-dispożizzjonijiet imsemmija iktar ’il fuq.